
Radnička klasa ne glasa! 


Agresivniju i gluplju kampanju do sada nismo videli. Njihova priča je mrtva 
njihov brod tone. To vide svi. 



Domaći bruto proizvod (BDP) zabeležio 
je pad od 1,3 odsto u prvom kvartalu ove 
godine, u kojoj industrijska proizvodnja 
beleži pad od 3,2 odsto u odnosu na 
prošlogodišnju. Na dan kada ovaj broj 
izlazi dinar će oslabiti još dve pare i pašće 
na 111,9102 za jedan evro - u pitanju je 
najniža vrednost prema evru do sada, 
uprkos tome što je Narodna banka Srbije 
(NBS) u utorak prodala još 10 miliona 
evra. Narodna banka je od poćetka godi- 
ne na međubankarskom deviznom tržištu 
prodala ukupno 708,5 miliona naših evra, 
raćunajući i najnoviju intervenciju, kako 
bi obezbedila „nesmetano funkcionisanje 
deviznog tržišta“. Na mesećnom nivou 
dinar će oslabiti prema evru 0,4 odsto, a 
na godišnjem 11 odsto. Deficit u periodu 
januar-mart, prema podacima Republićkog 
zavoda za statistiku, bio je oko 1,654 milijar- 
di evra, što ćini povećanje od 16,5 odsto u 
odnosu na isti period prethodne godine. U 
subotu je obeležen svetski dan bezbednos- 
ti i zdravlja na radu, pa je to bila prilika 
da se podsetimo na ćinjenicu da u Srbiji 


na radnom mestu godišnje pogine preko 
40 radnika, a više od 1.000 njih se teško 
povredi. Sliku potpunog raspada sistema i 
njegovih nosećih stubova lepo upotpunju- 
je naricanje bankara nad ćinjenicim da je 
celokupan bankarski sistem Srbije u 2011. 
ostvario rezultat od 12 miliona evra profi- 
ta, u odnosu na 240 miliona evra u istom 
periodu prošle godine. 

Borbeno obeležavanje Prvog maja 
potrebnije je nego ikada pre! 

Sve ovo nije bilo dovoljno centralama žutih 
sindikata da Prvog maja makar glume 
obeležavanje Dana radničke solidarnosti 
(tu ulogu je preuzeo policijski sindikat 
,,Sloga cc ), pa su na našim ulicama jedino 
anarhosindikalisti dostojanstveno obeleži- 
li taj dan. Ponašajući se kao kapetan na 
Titaniku vladajuća klasa u Srbiji nastavlja 
da nagoni svoj ,,orkestar cc da zabavlja narod, 
potpuno odbijajući da osvesti neumitni kraj 
prema kome srlja ovaj i ovakav sistem, ne 
samo kod nas, nego globalno. To što ljudi 
umiru od gladi, što svakoga iza ćoška vreba 


totalna beda, što zemljoradnici blokiraju 
pola zemlje, što se brutalnom rasističkom 
silom progone Cigani iz svojih domova kod 
Miškovićevog Belvila, što je grupa radnika 
,,Vinče cc ozračena zbog katastrofalnih uslo- 
va rada, sve to, i još mnoštvo toga nije na 
dnevnom redu gazda, političara, policije i 
njihovih medija. Kao i prethodnih nekoliko 
meseci, predizborna kampanja, ali ako je to 
ikako moguća još intenzivnija, agresivnija i 
nadasve gluplja, bila je glavna tema ljudima 
koji nam godinama upropašćavaju živote. 

Carje go! 

Oni računaju da će narod trpeti doveka, 
računaju na to da će ljudi zaboraviti šta su 
radili, svi oni, kada god su imali priliku. 
Misle da su nam dovoljno isprali mozgove, 
nadaju se da su nas svojim buncanjima o 
tragedijama koje će nas zadesiti ukoliko 
jedni ili drugi dođu ili ostanu na vlasti 
dovoljno uplašili, ubeđeni su da, ako ništa 
drugo, onda barem još jednom mogu da 
nam prodaju priču o promenama koje 
će najzad nastupiti čim oni zasednu u 
rukovodeće fotelje. Ali njihova priča je 
mrtva, to vide svi. Car je go, i činjenica da 
nas njihovi mediji o tome neće obavestiti 
ne znači da kao klasa, kao društvo, nismo 
postali svesni toga. 

Bojkotom izbora, i borbenim orga- 
nizovanjem protiv svakodnevnog izra- 
bljivanja na našim radnim mestima 
poslaćemo jasnu poruku političarskoj ga- 
madi. Znamo ko ste, znamo šta ste radili, 
znamo šta radite, nećemo zaboraviti. Zna- 
mo i da se za poboljšanje naših uslova života 
i rada možemo izboriti jedino organizova- 
ni, solidarni i povezani u pokrete koji će 
stvari menjati iz korena, odozdo, a ne kroz 
antinarodni parlament, instituciju od koje 
korist uvek i sključivo imaju samo gazde. 

Ne glasaj - organizuj se! 


“KAD Bl GLASANJE M0GL0 IŠTA DA PR0MENI, BIL0 Bl ZABRANJEN0” (Ema Goldman) 















ZAGREBI DUBLJE 


Ш 

Boikot izboraP Nije dovoljnol 


Bojkot izbora ne mora biti znak apati- 
je i depolitizacije stanovništva, kako 
bi hteli da nas ubede cinični liberali i 
socijaldemokrate, jer osim pasivnog 
bojkota postoji i aktivni bojkot. Aktiv- 
ni bojkot je svesno odbacivanje ne 
samo parlamentarnog sistema, već i dr- 
žave koja je uvek i svuda predstavnik, 
dobrotvor i policajac vladajućih klasa. 
Aktivni bojkot izbora pokazuje značaj 
samoaktivnosti i samooslobođenja 
kroz borbu, afirmiše direktnu akciju i 
solidarnost. 

Bojkot izbora nije dovoljan, moramo 
se organizovati i boriti. Kroz udru- 
živanje u organizacije u kojima naše 
promišljanje, energija i aktivnosti 
mogu voditi stvaranju promena, mi se 
učimo samostalnom delovanju i mi- 
šljenju. Znanje ne prethodi iskustvu, 
već proizilazi iz njega. Ljudi se uče da 
budu slobodni jedino praktikovanjem 
slobode. Anarhisti se zalažu za dire- 
ktnu akciju zbog toga što je to jedini 
metoda borbe koji može doneti želje- 
ne ciljeve, i zbog toga što ona aktivno 
podstiče promenu u onima koji se za 
svoja prava bore na taj način. 

Direktna akcija predstavlja akciju sa- 
mih ljudi, tj. akciju koju neporedno 
preduzimaju oni koji su pogođeni ne- 
kim problemom. Kroz direktnu akciju 
ljudikreirajusvoju sopstvenuborbu, oni 
su ti koji je vode, koji je organizuju, koji 
njome upravljaju. Oni ne predaju svoju 
aktivnost i zadatak samooslobođenja 
u ruke drugima. Na taj način se uči- 
mo upravljanju sopstvenim životom i 
stvaranju alternativnih, slobodarskih 
oblika društvene organizacije. Drugim 
rečima, direktna akcija stvara organe 
samoaktivnosti (poput zborova, fabri- 
čkih komiteta, radničkih saveta itd) 
koji, da se poslužimo Bakunjinovim 
rečima, „stvaraju ne samo ideje, već i 
činjenice same budućnosti“. 

Dakle, anarhisti pozivaju na bojkot 
izbora upravo da bi ohrabrili aktivnost, 
a ne apatiju. Ali, da bi bojkot izbora 
bio efikasan, on mora biti u kontekstu 
klasne borbe - u suprotnom, neizlazak 
na glasanje je jednako besmislen kao i 
izlazak na glasanje. 

Strah od desnice 

Ali, ponovo se javljaju uspaničeni 
liberali: „Bojkot će pomoći desnici 


da dobije izbore!“, kažu oni. Sasvim 
moguće. Međutim, anarhisti ne kažu 
samo „nemojte glasati“. Mi takođe 
kažemo i „organizujte se“. Jasno je da 
mi ne podržavamo apatiju. Kakva bi 
to bila parlamentarna pobeda desnice 
kada bi npr. četvrtina biračkog tela bila 
naklonjena anarhističkim idejama? Ko 
bi bio u stanju da vlada u situaciji kada 
su stotine hiljada ljudi organizovane 
i spremne na borbu protiv države i 
kapitalizma? Stoga anarhisti pozivaju 
ljude ne samo da ne glasaju, već da se 
umesto toga organizuju i da budu svesni 
snage koju poseduju kao pojedinci, za- 
jedno sa svojim kolegama, komšijama i 
ostatkom radničke klase. 

Za razliku od političara, narodne 
mase nije moguće lako kupiti, a 
istinska promena može biti rezultat 
jedino organizovanja i borbe za svoja 
prava. Stvaranjem mreže borbenih sa- 
moupravnih organizacija, u mestima 
gde živimo i na radnim mestima mo- 
žemo osvojiti ustupke i poboljšanja 
koja nam niko iz parlamenta nikad ne 
bi dao. Priča o „manjem zlu“ naravno 
ne pije vodu, jer sve parlamentarne pa- 
rtije sprovode poltiku vladajuće klase 
i koriste represivni državni aparat za 
držanje naroda u pokornosti. 

Da.alL 

Tu se javljaju i razni levičari koji kažu 
da „пе treba u potpunosti odbaciti 
parlamentarnu borbu“ koja može biti 
iskorišćena kao „propagandno sredstvo“ 
i slično. 

Učešće u parlamentarizmu ima centra- 
lizujući učinak na pokrete koji se njime 
koriste. Parlamentarna borba podstiče 
dominaciju lidera nad organizacijom i 
organizacije nad ljudima koje navodno 
predstavlja. Umesto samoaktivnosti i sa- 
moodređenja radničke klase, vođstvo 
preuzima kontrolu nad socijalnim 
borbama. Uskoro počinje zdravo za go- 
tovo da se prihvata da su oni ti koji treba 
da kreiraju politiku. Predstavnički sistem 
ostavlja svoj žig na svesti i praksi onih 
koji ga koriste, kako na pojedincima, 
tako i na organizacijama. 

Postoji tesna povezanost između 
upotrebljenih sredstava i dobijenih 
rezultata - buržoazija upravo zbog toga 
ne podstiče direktnu demokratiju u 
državi ili na radnim mestima! Jednako 


kao što je kapitalističko radno mesto 
organizovano da uz robu i usluge 
proizvodi proletere i kapital, kapita- 
listička država je organizovana da štiti i 
osnažuje vlast manjine. Država, kao ni 
kapitalističko radno mesto, nije samo 
puko sredstvo ili neutralno oruđe. 
Oni su pre svega društvene strukture 
koje materijalno i ideološki proizvode, 
osnažuju i štite specifične društvene 
odnose. Ovi društveni odnosi se 
temelje na prenošenju moći na druge, 
pasivnosti i odricanju autonomnog 
delovanja, prepuštanju vođama da do- 
nose odluke umesto nas. 

Čini se neverovatnim da bilo ko sa 
imalo zdravog razuma još uvek može 
smatrati da je učešće na izborima 
dobra stvar. Još je Kropotkin, po- 
lovinom XIX veka, predvideo da 
,,što više moći socijalisti zadobiju u 
današnjem buržoaskom društvu i 
državi, to će pre njihov socijalizam 
izumreti.“ Od tada je ovo predviđanje 
nebrojeno puta potvrđeno i to upravo 
od strane onih koji su zagovarali 
parlamentarnu borbu - kroz njihovo 
bedno paktiranje sa vladajućom 
klasom, gorka razočarenja, ljigavi re- 
formizam i na kraju otrovne izdaje i 
otvoreno stavljanje u službu sistema. 

Marko Đorđević 


Direktna akcija se finansira vašim 
donacijama. Svakome ko pomogne 
sa više od 500 dinara slaćemo DA na 
kućnu adresu u narednih šest meseci. 


Daliste 
znali o 

...dajedug na kreditnoj kartici 
jedan od najčešćih povoda za 
samoubistvo. Zbog njega se u 
zapadnom svetu svake godine 
ubije oko 22.000 Ijudi. 

- ' 








ex-Idolmladih 


AKTUIINO k 



Stotine hiljada ljudi širom sveta izašle su na 
ulice da borbeno i antakapitalistički obele- 
že Prvi maj, međunarodni dan radničke 
solidarnosti. Za to vreme, u Beogradu, 
Zlatko Bekić potpredsednik sindikata Slo- 
ga izjavio je da kod nas radnička klasa ne 
postoji. Potpredsednik policijskog sindi- 
kata koji je prošlog meseca odlučio da na 
izborima podrži SPS i sa Dačićem potpiše 
„Socijalnu povelju“. Naravno, veći žuti 
sindikati poput SSSS, Nezavisnosti ili ASNS 
ponovo su tendenciozno ignorisali Prvi 
maj, a mediji su preneli da je oko 150 lju- 
di bilo na protestu su sindikata ,,Sloga“, 
Novog sindikata zdravstva i Policijskog 
sindikata Srbije. Ono što mediji nisu javi- 
li je da je Prvog maja održan još jedan 
protest u Beogradu, Antikapitalistički Prvi 
maj u organizaciji Anarhosindikalističke 
inicijative, na kome je nekoliko desetina 
okupljenih pod crveno-crnim zastavama 
poslalo jasnu antikapitalističku poruku 
predvođeni transparentom „Direktnom 
akcijom protiv gazda i države.“ 

Prvi maj u preko 100 gradova u SAD 

Sa druge strane u većini zemalja Azije i 
Evrope održani su masovni prvomaski 
protesti, dok su u SAD protesti održani u 
više od sto gradova. Hiljade demonstranata 
protestovalo je na Filipinima, na Tajvanu, u 
Maleziji, kao i u Manili gde je demonstran- 
te koji su se uputili ka predsedničkoj palati 
zadržao veliki broj policajaca. Masovni 
protesti održani su u Španiji. U Madridu 
se okupilo na desetine hiljada ljudi, 
protestujući protiv otpuštanja radnika i 
protiv smanjenja budžeta za zdravstvo i 
obrazovanje. U Grčkoj su hiljade prošetale 
centrom Atine, a protesti su održani u 
Solunu, Patrasu i drugim gradovima. 
Protesta je bilo i u Portugalu, Nemačkoj, 
Rusiji, Italiji, Francuskoj. 

Iako su protesti u većini zemalja protekli 
mirno, u nekim gradovima izbili su žestoki 


okršaji između radnika i policije. U Evropi 
je sukoba najviše bilo u Nemačkoj, i to u 
Hamburgu i Berlinu, gde je policija napala 
demonstrante palicama i suzavcem, dok su 
demonstranti policiju gađali kamenicama. 
U SAD-u sukoba je bilo u Čikagu, 
Portlandu, Los Anđelesu, Sijetlu i dr. U 
Portlandu je privedeno oko dvadeset osoba, 
dok je oko trideset osoba uhapšeno oko 
Menhetna, nakon što su tamo izbili sukobi. 
Najžešći okršaj bio je u Ouklandu, gde je 
proteste organizovao pokret ,,Okupiraj“. 
Njih je policija napala suzavcem, a bilo je i 
privođenja. Sukoba je takođe bilo i u Čileu, 
dok je u kanadskom gradu Montrealu pri- 
vedeno oko sto demonstranata. 

Sekcije MUR-a u akciji 

Sekcije Međunarodnog udruženja radnika 
i radnica, takođe su obeležile Prvi maj. 
Pored protesta koji je ASI organizovao u 
Beogradu, Poljski SZP održao je protestni 
marš u Varšavi. Noseći transparente 
„Dosta kompromisa“ i „Klasni rat se 
nastavlja“, anarhosindikalisti su na ovom 
skupu kritikovali birokratske sindikate 
zbog saradnje sa gazdama i odvraćanja 
radnika od štrajkova, ukazujući na sve 
pogubnije mere koje sprovodi neoliberalni 
kapitalizam. Anarhosindikalisti iz Rusije, 
članovi sindikata ,,Kras“, odbili su da 
učestvuju u prvomajskim skupovima koje 
predvode pseudolevičari i vladini činovni- 
ci, pa su zato organizovali poseban skup, 
kome su se pridružili i drugi klasno svesni 
radnici. Oni su nosili transparent „Otpor 
- samoorganizovanje - samouprava“. I 
naravno, španski CNT je, kao i svakog Pr- 
vog maja, organizovao masovna protestna 
okupljanja u više gradova u Španiji. Od 
ostalih sekcija MUR-a, koje su sve uspešno 
i borbeno obeležile Međunarodni praznik 
rada, treba izdvojiti i argentinsku FORA-u 
i njen protest protiv represije i progona 
sindikata od strane Države. 


Za koga treba da glasate? 

Rešite test, a potom okrenite stranu kako 
biste saznali šta vam je činiti u nedelju. 

1. Smatrate da su politički prioriteti: 

a. pitanja ljudskih i manjinskih prava; b. so- 
cijalna pitanja i prava radnika; c. nacionalni 
interesi, bela kuga i rukomet. 

2. Kako biste voleli da skončate? 

a. na električnoj stolici; b. streljanjem; c. nabi- 
janjem na kolac. 

3. Omiljeno jelo? 

a. Kinezi; b. jedna leeepa jabuka; c. pihtije. 

4. Kako najčešće reagujete kad vas siluju? 

a. zubima mu otkinete nos, pa spolovilo, 
ako ga ima; b. vičete: „Požar, požar!“ c. nije 
strašno, samo da nije crnac ili Ciganin. 

5. Omiljeni animirani lik: 

a. Atomski Mrav; b. Keni iz Saut Parka; c. Ta- 
smanijski Đavo. 

6. Omiljena životinja: 

a. kolibri; b. panda; c. pečeno prase 

7. Koj’ vam je andrak? 

a. Ma pusti me, nije mi ni do čega!; b. Nije mi 
ništa, što?; c. Šta je, će se biješ? 

^Dinektnu akciju možete nabaviti na sledećm mestimaČ^ 
BEOGRAD: Kulturni centri REX i CZKD; 
Knjižare PLATO i BEOPOLIS; Kafići BROD, 
BRAT FIDEL i BRAT ČE. KRAGUJEVAC: 
Kafane MAGMA i MARKO. SREMSKA 
MITROVICA: Knjižara BUKBAR. UŽICE: 

Kafić KUĆAČAJA. NIŠ: Udruženje ŽENSKI 
PROSTOR. ZAJEČAR: Omladinski centar 
ZAJEČAR. NOVI SAD: Knjižare NUBLU i 
^MALAVELIKAKNJIGA. _ ^ 














Centar za liberterske studije predstavlja: 


Kail Marks: Naiamni rad i kapital, 
Predgovor Prilogu krifike polifičke 
ekonomije 


„Tvrđenje da su interesi kapitala i interesi radnika 
isti, znači samo to da su kapital i najamni rad dve 
strane jednog istog odnosa. Dokle je najamni radnik 
najamni radnik, njegova sudbina zavisi od kapitala. 
To je ta mnogohvaljena zajednica interesa radnika i 
kapitalista.“ 



Publikacije CLS-a možeš naći u svim boljim 
knjižarama ili naručiti direktno od nas: 

e-mail: cls@inicijativa.org 
web: www.inicijativa.org/tiki/cls 


Denketove šifrovane riječi 

OmoUt кмЈхЈг 



1. posle spavampešte, obavezno dolazi; 2. malozimnica namenjena za najtoplije godišnje doba; 
3. pre nego što je ustalačinka, bila je; 4. slična je pogačekciji, pravi se od kukuruza; 5. nota 
solmizacije, nalazi se između kabado i kabami; 6. suprotno je od širice; 7. slična basici; 8. dolazi 
posle dvockog; 9. tutka bez manira; 10. bosanski tulum; 11. katolička patrijarhlina iz Rima; 

12. Džemvedov rođak 

Rešenja iz prošlog broja: 

I. Medina; 2. supa; 3. poltron; 4. moral; 5. Bakarec; 6. gejzir; 7. Kalemegdan; 8. kolaž; 9. Karaburma; 10. bradavice; 

II. Makavejev; 12. Šljivančanin. 


Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti 
i solidarnosti, lišeno svih oblika represije, hijerarhije i vlasti čoveka nad 
čovekom. 

ASI je Sekcija Međunarodnog udruženja radnika i radnica (MUR-AIT-IWA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/9382-382 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 

























































































































